
# Минтимер Шәймиев Гимнастика үзәгендә булды

*15.11.2012*Бүген ТР Дәүләт Киңәшчесе Минтимер Шәймиев кичә ТР Президенты Рөстәм Миңнеханов катнашында ачылган Гимнастика үзәгендә булды. Гимнастика үзәге Казанда 2012 нче елда булачак Бөтендөнья җәйге Универсиадага әзерлек кысаларында төзелгән. Бу көннәрдә анда нәфис гимнастика буенча Россия Чемпионаты һәм Россия Кубогы уза.


Минтимер Шәймиевны Бөтенроссия нәфис гимнастика федерациясе президенты, нәфис гимнастика буенча Россия җыелма командасы баш тренеры Ирина Винер-Усманова, ТР Нәфис гимнастика федерациясе президенты Гөлнара Сергеева, Гимнастика үзәге директоры, ТР Нәфис гимнастика федерациясе вице-президенты Лилия Шәфиева, нәфис гимнастика буенча техник комиссия рәисе Джозеф Роберт Целлвегер һәм башка рәсми затлар каршы алдылар.


Минтимер Шәймиев ярышлар залына үтте, анда ул мөхтәрәм кунаклар өчен булган урыннан төркем күнегүләрендә командаларның финал чыгышларын күзәтте. Бу төр ярышта Омск өлкәсе, Санкт-Петербург, Мәскәү, Пенза өлкәсе һәм ТР командалары чыгыш ясады.


ТР командасы тамашачыларны һәм җанатарларны яхшы чыгышы белән сөендерде һәм иң күп балл җыеп, алтын медальләр яулады.


Конкурстан тыш, тренеры Ирина Винер-Усманова булган РФ җыелма командасы да яхшы чыгыш ясады.


Соңыннан Минтимер Шәймиев һәм Ирина Винер-Усманова төркем күнегүләрендә нәфис гимнастика буенча Россия Кубогы һәм Россия Чемпионатының бүләкләү тантанасында катнаштылар.

*ТР Президенты матбугат хезмәте*
Минтимер Шәймиев Гимнастика үзәгендә булды